RAPPORT FRA KOMMISSIONEN TIL RÅDET OG EUROPA-PARLAMENTET

om de fremskridt, Albanien har gjort med bekæmpelse af korruption og organiseret kriminalitet og reform af retssystemet

1. Indledning

Denne rapport er et svar på Rådets konklusioner af 17. december 2013, hvori det hedder:

"Rådet vil på grundlag af en rapport, som Kommissionen fremlægger, undersøge den fortsatte gennemførelse af strategier til bekæmpelse af korruption og reform af retssystemet, nyligt vedtaget relevant lovgivning samt en fortsat tendens til proaktive efterforskninger og retsforfølgelser, f.eks. i forbindelse med organiseret kriminalitet. I lyset af denne rapport og på betingelse af, at Albanien bygger videre på de opmuntrende fremskridt, landet indtil videre har gjort, ser Rådet frem til en afgørelse, som giver Albanien kandidatstatus i juni 2014, under forudsætning af at det godkendes af Det Europæiske Råd."

I overensstemmelse med Rådets anmodning fokuseres der i denne rapport først og fremmest på bekæmpelse af korruption og organiseret kriminalitet og reform af retssystemet samt en fremhævelse af nogle centrale nyudviklinger på områder, der er af betydning for Albaniens EU-integration. Den dækker perioden fra offentliggørelsen af den seneste statusrapport[1] og bygger på oplysninger indsamlet og analyseret af Kommissionen, herunder input fra landet selv, peer reviews og regelmæssige kontakter med medlemsstaterne og internationale organisationer.

I løbet af rapporteringsperioden har den albanske regering taget konkrete tiltag og udvist en fortsat politisk vilje til EU-relaterede reformer på en lang række områder. I november gik regeringen og oppositionen sammen om at vedtage en resolution om EU-integration. Siden da er begge parter fortsat med at støtte EU-integration, selvom yderligere konsensus har været påvirket af et klima af stigende konfrontation mellem regeringen og oppositionen, som bl.a. trak sig fra centrale afstemninger i nogle parlamentariske udvalg.

I november blev dialogen på højt plan om de centrale prioriteter indledt med henblik på, via et fokus på centrale reformprioriteter, at støtte Albaniens EU-integration. På et andet møde inden for rammerne af dialogen på højt plan i begyndelsen af marts fremlagde Albanien en køreplan, der beskriver Albaniens mellemsigtede bestræbelser på at opfylde de vigtigste prioriteter for indledningen af tiltrædelsesforhandlinger. På dette møde gav både regering og opposition en konstruktiv opbakning til EU-relaterede reformer.

2. Den seneste udvikling

Den nye lov om offentligt ansatte trådte i kraft den 26. februar 2014, og den deraf afledte ret blev vedtaget tidsnok til, at den kunne træde i kraft den 1. april. Det er et vigtigt skridt i retning af en styrkelse af professionalisme og meritokrati og en bekæmpelse af politisering, ineffektivitet og korruption i en lang række offentlige organer. En overvågning af gennemførelsen er af central betydning. Siden oktober har spørgsmålene om afskedigelser og nedklassificering af personale hovedsagelig på grund af disciplinære tiltag og omstrukturering i de offentlige institutioner skabt politiske spændinger. På baggrund heraf stillede regeringen alle nyansættelser i bero fra marts til juli, så den nye lov om offentligt ansatte kunne få effekt, og derved prøvede man at sikre, at en solid og gennemsigtig ansættelsesprocedure kunne falde på plads. Det er af afgørende betydning, at den gældende lovgivning og domstolsafgørelser overholdes til punkt og prikke.

Parlamentet har truffet foranstaltninger til at styrke sit tilsyn med uafhængige institutioner. Der har imidlertid været uoverensstemmelser vedrørende udformning, udnævnelsesprocedurer og resultater for en række af de uafhængige institutioner og myndigheder, som er ansvarlige over for Parlamentet. Det er af afgørende betydning, at den gældende lovgivning er fuldt ud gennemført, og at institutionerne bliver mere professionelle. Proceduren med et simpelt flertal i Parlamentet ved valg af ledere og bestyrelser for disse institutioner er fortsat problematisk, da det risikerer at påvirke deres uafhængighed. I modsætning til lovgivningen om det øverste inspektorat for afgivelse af oplysninger om formueforhold og interessekonflikter, ville nye lovudkast have gavn af en vurdering foretaget af internationale eksperter. Den albanske regering har anmodet om en peer review for at vurdere de uafhængige institutioners resultater, struktur og kapacitet med henblik på at styrke deres funktion og uafhængighed.

Regeringen fortsætter med at presse på for økonomisk reform og øget økonomisk styring for at sætte skub i væksten og øge konkurrenceevnen. Et nationalt økonomisk råd, som ledes af premierministeren og med deltagelse af erhvervslivet, blev etableret for at yde vejledning og skabe sammenhæng i de økonomiske reformer. Den makroøkonomiske stabilitet forbedres fortsat ved hjælp af en forsvarlig pengepolitik og inflationen holder sig på et lavt niveau. Den stærkt tiltrængte finanspolitiske konsolidering vil blive lettet med den låneaftale, der er indgået med Den Internationale Valutafond. Det vil muliggøre en afvikling af store akkumulerede restancer over tre år og fremme omfattende reformer inden for forvaltning af de offentlige finanser, beskatning, pensionssystemet og energi. Gennemførte reformer har allerede resulteret i en øget opkrævning af afgifter og told, og efterforskninger af momsunddragelse og svig er blevet effektiviseret. Det økonomiske og finanspolitiske program for 2014-2016 udstikker rammerne for fremme af vækst og makroøkonomisk stabilitet og identificerer de nødvendige strukturreformer på nogle centrale områder, herunder en styrkelse af retsstaten, forbedrede erhvervs- og investeringsvilkår og håndtering af arbejdsmarkedsproblemerne.

Hvad krisen i Ukraine og tilpasning til FUSP angår, har Albanien tilsluttet sig alle EU's erklæringer og holdninger.

3. Politikker til bekæmpelse af korruption

Siden oktober har de albanske myndigheder styrket den retlige og institutionelle ramme til bekæmpelse af korruption yderligere. I november blev der udpeget en national koordinator for korruptionsbekæmpelse, som koordinerer aktiviteterne i statslige organer og uafhængige institutioner på såvel centralt som lokalt plan. For at lette processen er der blevet oprettet et netværk af kontaktpunkter til bekæmpelse af korruption i alle fagministerier og uafhængige institutioner. Kontaktpunkternes mandat omfatter rapportering til den nationale koordinator for korruptionsbekæmpelse, som skal vejlede de relevante embedsmænd og overvåge gennemførelsen af korruptionsbekæmpelsestrategien i de respektive institutioner og ministerier. I april afsluttede den nationale koordinator for korruptionsbekæmpelse den nationale korruptionsbekæmpelsesstrategi med inddragelse af civilsamfundet og den private sektor, men strategien mangler stadig at blive vedtaget. Den skal følges op af omfattende handlingsplaner.

Ved de ændringer af strafferetsplejeloven, som blev vedtaget i marts, blev kompetence vedrørende korruption begået af højtplacerede embedsmænd, med undtagelse af sager om embedsmisbrug, overført til anklagemyndigheden og retten for grove forbrydelser. Med det formål at sætte mere fokus på korruption på højt niveau henhører aktiv og passiv bestikkelse af dommere, anklagere og retlige embedsmænd, højtstående embedsmænd og lokalvalgte nu under anklagemyndigheden for grove forbrydelser. Der mangler stadig at blive indføjet en definition af "højtstående embedsmænd" og "lokalvalgte" i lovgivningen.

I marts blev det juridisk muligt at beslaglægge eller konfiskere ulovlige aktiver som følge af korruption.

I maj blev der blevet udformet en ny lov om adgang til oplysninger, som indfører administrative sanktioner samt procedurer for behandling af klager til kommissionen vedrørende retten til information og beskyttelse af personoplysninger.

Lovgivningen om formueangivelser og interessekonflikter, som blev ændret i april 2014, er for øjeblikket formelt ved at blive vedtaget. Den ændrede lov om interessekonflikter udvider forbuddet mod at indgå kontrakter med offentlige organer til at dække dommere og anklagere i første instans og appelinstansen. Desuden bliver indsendelse af urigtige oplysninger gjort strafbart, hvilket viser den betydning, som løsningen af interessekonflikter tillægges. Loven om formueangivelser kræver nu, at offentligt ansatte deponerer aktiver på over 1,5 mio. ALL (ca. 10,700 EUR) i en bank.

Hvad angår samarbejdet mellem de retshåndhævende myndigheder om såvel bekæmpelse af korruption som organiseret kriminalitet, har anklagemyndigheden, indenrigsministeriet og statens efterretningstjeneste i december underskrevet et aftalememorandum med det formål at oprette en fælles platform for at udvide de proaktive efterforskninger. I det hele taget er det nødvendigt at udvide samarbejdet mellem de retshåndhævende myndigheder, bl.a. ved hjælp af et sikkert informationsudvekslingssystem med henblik på at øge effektiviteten af efterforskninger.

I april blev antallet af anklagere, der er specialiseret i bekæmpelse af korruption i regionale anklagemyndigheder, forøget fra 22 til 33 personer.

Hvad resultater angår, er der sket en stigning på 16 % i antallet af korruptionssager, som det statslige politi har henvist til retsforfølgning i perioden fra oktober 2013 til marts 2014 i forhold til samme periode det foregående år. Der var 8 % færre domsfældelser i distriktsretterne i samme periode, mens domfældelserne ved appelretterne steg med 81 %. Der er fem igangværende korruptionsefterforskninger i retssystemet, og én dom er blevet afsagt i appelretten. Hvad højtplacerede embedsmænd og lokalvalgte angår, er der blevet indbragt fem sager, der involverer 25 tiltalte, for retten og to sager om embedsmisbrug og andre relaterede påstande er under efterforskning. Samlet set er antallet af efterforskninger og domsfældelser fortsat lavt, navnlig vedrørende sager om korruption på højt niveau. Et stort antal efterforskninger af korruption fører ikke til domfældelse, hvilket understreger behovet for at styrke domstolenes uafhængighed, effektivitet og ansvarlighed og styrke politiets og anklagemyndighedens kapacitet.

I maj blev der taget initiativ til at arrangere månedlige møder under ledelse af en offentlig anklager og generaldirektøren for politiet for at gøre noget ved den manglende effektivitet i efterforskninger og samarbejdet mellem myndighederne. En række hindringer består såsom bestemmelser vedrørende tilbageholdelse og overvågning, frister for efterforskning, anerkendelse af bevismidler i retten og overordnet set er efterforskningerne stadig for reaktive. De retshåndhævende myndigheders efterforskningskapacitet skal udvides, herunder i bekæmpelsen af økonomisk kriminalitet. De nuværende retlige rammer skal omfatte retlige bestemmelser, der tillader staten at indhente oplysninger til efterforskningsformål fra offentlige institutioner og private organer, der leverer offentlige tjenester, og give mulighed for afskrækkende sanktioner i tilfælde af manglende overholdelse. Albanien opfordres tillige til at inkludere lovovertrædelsen ulovlig berigelse, da det ville være positivt signal at sende. Der er behov for en yderligere indsats vedrørende sanktionsmekanismer i tilfælde af manglende overholdelse af interinstitutionelle aftalememoranda.

Det øverste inspektorat for afgivelse af oplysninger om formueforhold og interessekonflikter gjorde en indsats for at forbedre sine resultater i første kvartal af 2014. Blandt de sager om skjulte aktiver, som inspektoratet har aflagt rapport til anklagemyndigheden om, er sager om tre dommere, en anklager, en ambassadør, og to inspektører. Overordnet set burde såvel inspektoratet som de interne kontrolorganer udøve deres mandat mere proaktivt og fokusere på uforklarlige formuer ved hjælp af en bedre risikovurdering og krydskontrol af egne oplysninger med tilgængelige erklæringer om formueangivelser og interessekonflikter. Det er i den forbindelse afgørende, at formueangivelser er tilgængelige for de retshåndhævende og efterforskende organer. En offentliggørelse af formueangivelser, som det er fastsat i køreplanen for de højest prioriterede områder, ville øge ansvarligheden og styrke indsatsen for at afdække uforklarlige formuer.

Samlet set har der fortsat været politisk vilje til at handle beslutsomt, når det kommer til forebyggelse og bekæmpelse af korruption. De strukturelle reformer, der er indført, vidner om en overordnet tilgang omfattende en bred vifte af institutioner. Den brede høringsproces, der blev iværksat for at udforme korruptionsbekæmpelsesstrategien, viser, at regeringen har til hensigt at inkludere en bred vifte af interessenter. Et tværgående arbejde er blevet iværksat for at forbedre de proaktive efterforskninger, foretage systematiske risikoanalyser og overvinde de hindringer, der måtte være for at forbedre efterforskningernes effektivitet. For at komme et væsentligt skridt videre på vejen mod EU-integration skal Albanien fokusere på håndhævelse af lovgivningen om formueangivelser og interessekonflikter, øge antallet af proaktive efterforskninger og træffe yderligere foranstaltninger, der kan gøre efterforskningerne mere effektive, og bygge videre på landets indledende bestræbelser med henblik på at forbedre resultaterne inden for efterforskning, retsforfølgelse og endelig domsfældelse i korruptionssager. Den planlagte dybtgående reform af retssystemet vil ligeledes være af afgørende betydning for bekæmpelsen af korruption.

4. Bekæmpelse af organiseret kriminalitet

Siden oktober er der blevet foretaget en række organisatoriske ændringer inden for det statslige politi og anklagemyndigheden, og vigtig lovgivning er forberedt til vedtagelse på området organisation af politiet og træning og kontrol med skydevåben. I marts blev en udvælgelsesprøve til ansættelse af nye medarbejdere i det statslige politi lanceret. På trods af en vanskelig budgetsituation er de midler, der er afsat til politiets lønninger, øget med 10 % i 2014. 39 politifolk er siden september blevet afskediget af disciplinære årsager. Der blev oprettet en antiterrorenhed inden for det statslige politi til at tage sig af terrorisme finansieret af organiseret kriminalitet.

Politiet har planlagt vellykkede operationer inden for bekæmpelse af narkotika, menneskehandel, hvidvaskning af penge og beslaglæggelse af sprængstof inden for landets grænser og deltaget i lignende operationer i udlandet. På området internationalt politisamarbejde og retligt samarbejde blev den fjerde tillægsprotokol til den europæiske konvention om udlevering ratificeret i januar. I alt 25 retskommissioner fra EU's medlemsstater besøgte Albanien i perioden fra oktober 2013 til udgangen af april 2014. I samme periode blev 34 personer udleveret til Albanien fra EU's medlemsstater, mens de albanske myndigheder omvendt udleverede 49 til EU's medlemsstater. En operationel protokol blev underskrevet af det statslige politi og det italienske indenrigsministeriums afdeling for offentlig sikkerhed. Albanien arbejder sammen med Italien og Grækenland om oprettelsen af et fælles center til bekæmpelse af grænseoverskridende kriminalitet i Saranda. Der bliver afholdt regelmæssige møder mellem forbindelsesofficerer i partnerlandene med henblik på informationsudveksling vedrørende efterforskninger af kriminelle aktiver.

En samarbejdsaftale med Europol undertegnet i december blev ratificeret af Albanien den 20. marts. Informationsudveksling gøres nemmere af, at der er udstationeret en albansk forbindelsesofficer ved Europol. Albanien har i løbet af rapporteringsperioden deltaget i internationale Europolstøttede politioperationer med det formål at opspore stjålne og handlede motorkøretøjer. Som et resultat heraf blev 24 personer retsforfulgt. Myndighederne bør i højere grad aktivt betjene sig af alle tilgængelige værktøjer for internationalt samarbejde og øge brugen af fælles efterforskningshold. Der bør ske en styrkelse af kapaciteten til at anvende specielle efterforskningsteknikker vedrørende den retlige og proceduremæssig ramme.

Hvad bekæmpelse af menneskehandel angår, har den nationale koordinator for bekæmpelse af menneskehandel pustet nyt liv i den nationale henvisningsmekanisme med et forhøjet aktivitetsniveau for forebyggelse og oplysning, og koordinatoren er derudover ved at lægge sidste hånd på den nye nationale strategi og handlingsplan for 2014-2016. Koordinatoren fik i 2014 for første gang tildelt sit eget budget. Der blev oprettet tre mobile enheder i henholdsvis Tirana Vlora og Elbasan, hvilket førte til en øget identifikation af ofre og potentielle ofre. Det regionale politi og anklagemyndigheden for grove forbrydelser afholdt møder på månedlig basis. Arbejdstilsynet har i samarbejde med politiet i Tirana indledt en inspektion af natklubber for at gribe ind overfor tvangsarbejde og intern menneskehandel. En særlig telefonrådgivning beregnet til ofre for menneskehandel blev operationel i marts, og siden november 2013 har ofrene kunnet få retshjælp med et nedslag i advokatsalærerne på 30 %. De seneste ændringer i straffeloven vedrørende menneskehandel bør anvendes med særlig agtpågivenhed, der bør ske en styrkelse af de strukturer, der er ansvarlige for deres gennemførelse, og der bør ske en intensivering i efterforskningen af interne sager om menneskehandel. Der er stadigvæk kun få personer, der er blevet dømt for menneskehandel. Trussels- og risikovurderingskapaciteten i forbindelse med identifikation af ofre for menneskehandel skal styrkes med henblik på at forebygge problemet.

Hvad bekæmpelse af hvidvaskning af penge angår, er der i perioden fra oktober 2013 til medio april 2014 i sammenligning med den tilsvarende periode sidste år sket en svag stigning i antallet af sager om hvidvaskning af penge, som politiet har sendt videre til anklagemyndigheden, samtidig med at antallet af gerningsmænd er næsten uændret. Der er imidlertid stadigvæk kun få personer, der er dømt for hvidvaskning af penge.

Fra oktober 2013 og indtil udgangen af marts har det statslige politi henvist 45 sager til anklagemyndigheden for grove forbrydelser med henblik på at indlede efterforskning af kriminelle aktiver, hvilket er en lille stigning i forhold til den tilsvarende periode året før. Økonomiske efterforskninger skal anvendes systematisk, og kapaciteten til effektivt at udføre dem udvides, hvilket burde føre til beslaglæggelse af flere kriminelle aktiver.

Hvad økonomisk kriminalitet angår, fandt der i tidsrummet oktober til december 2013 en større politioperation sted rettet mod ulovlige spillesteder. Operationen førte til efterforskning af 720 lovovertrædelser forbundet med økonomisk kriminalitet samt beslaglæggelse af betydelige mængder af hasardspilsudstyr til en samlet værdi af 8,5 mio. EUR. Det er nødvendigt med systematiske beslaglæggelser og konfiskationer af aktiver.

Det interinstitutionelle maritime operationscenters kapacitet til overvågning af de operationelle aspekter, der er forbundet med bekæmpelsen af organiseret kriminalitet, er blevet forøget ved at opgradere 7 kystradarer, der dækker alle nationale territoriale farvande. Det fælles informationsforvaltningssystem, som er en onlinedatabase beregnet til informationsudveksling mellem retshåndhævende organer, er fuldt ud operationelt. En fælles uddannelse i operationelle færdigheder for servicepersonale er blevet gennemført. Det er nødvendigt at være særligt opmærksom på en risikoanalyse af speedbådsmoratoriets ophør.

Hvad narkotikabekæmpelse angår, er den nationale plan mod narkotikafremstilling ved at blive gennemført. Fra oktober 2013 til udgangen af marts 2014 fortsatte narkotikabeslaglæggelsen, beslaglæggelsen af marihuana (18,8 t mod 13,6 t) og kokain (14,5 kg mod 1,7 kg) steg, mens beslaglæggelsen af heroin faldt (25,6 kg mod 44,8 kg) sammenlignet med samme periode sidste år. Der fandt en offentlig destruktion af beslaglagt narkotika sted i marts, april og maj. Samlet set førte flere operationer til et større antal retsforfølgninger for handel med narkotika i samme periode. Efterforskninger af narkotikasager skal systematisk følges op af sideløbende økonomiske efterforskninger. Det er nødvendigt med en intensivering af den systematiske kontrol ved den blå grænse for at kunne lukke narkotikahandelsruter. Internationalt samarbejde med Italien, Grækenland, Tyskland, Belgien, USA og Kosovo[2] førte til anholdelsen af 51 personer mistænkt for international narkotikahandel i samme periode i forhold til 31 personer, der blev anholdt i samme periode sidste år. Der er behov for at intensivere kampen mod narkotikahandelsnetværk ved hjælp af mere internationalt samarbejde og særlige efterforskningsteknikker, som er baseret på trusselsvurderinger, og med sideløbende finansielle efterforskninger. Der skal tages konkrete skridt til at udrydde narkotikaplantager. Der skal føjes målbare resultatindikatorer og forventede resultater til den nationale plan mod narkotikafremstilling.

Samlet set blev der indført organisatoriske ændringer og central lovgivning vedrørende organisation af politiet og træning og kontrol med skydevåben er klar til vedtagelse. Det internationale politisamarbejde og det retlige samarbejde er blevet intensiveret med gennemførelsen af udleveringsaftaler. Den nationale henvisningsmekanisme mod menneskehandel er blevet styrket gennem et øget samarbejde mellem de retshåndhævende myndigheder. Efterforskninger har givet visse positive resultater i bekæmpelsen af narkotikahandel, menneskehandel og hvidvaskning af penge. Bekæmpelsen af narkotikafremstilling skal intensiveres. For at komme et væsentligt skridt videre på vejen mod EU-integration skal Albanien bygge videre på de allerede opnåede resultater i bekæmpelsen af organiseret kriminalitet ved hjælp af et øget samarbejde mellem myndighederne, mere effektive proaktive efterforskninger og en systematisk brug af økonomisk efterforskning, en styrkelse af det internationale og regionale samarbejde, herunder med Europol, og en intensivering af indsatsen inden for alle områder af organiseret kriminalitet.

5. Reform af retssystemet

I januar meddelte Albanien, at landet ville foretage en omfattende reform af retssystemet med henblik på at gøre det mere effektivt. Albanien anmodede om et samarbejde med Venedigkommissionen, og en køreplan for de fem hovedprioriteter herunder en reform af retssystemet blev udarbejdet. Processen med udarbejdelse af en strategi for perioden 2014-2020 blev indledt. I februar blev der under justitsministeriet oprettet en rådgivende arbejdsgruppe til reform af retssystemet.

I marts anmodede Albanien Venedigkommissionen om at foretage en vurdering af to sæt ændringer til henholdsvis den civile retsplejelov og strafferetsplejeloven. Det ene af de to sæt ændringsforslag giver dommere mulighed for at pålægge advokater, der gentagne gange er fraværende i civile og strafferetlige høringer, bøder, mens det andet sæt sætter begrænsninger for, hvilken type af klager, der kan indgives til højesteret. Disse ændringer tager sigte på at mindske domstolenes arbejdsbyrde og forbedre deres effektivitet. Det er hensigten, at bistanden fra Venedigkommissionen gradvist skal udvides til at dække en lang række emner.

I overensstemmelse med de ændrede bestemmelser i den civile retsplejelov er de fleste civile sager ved højesteret blevet revideret af et panel bestående af tre dommere. Der er behov for yderligere foranstaltninger for at gøre højesterets arbejdsprocedurer mere effektive. Foranstaltningerne omfatter harmonisering og offentliggørelse af retspraksis, ændringer af strafferetsplejeloven, som justerer de procedurer, der anvendes af højesteret ved sammensætning af paneler, der evaluerer straffesager, vedtagelse af bestemmelser, der sigter på at mindske antallet af appeller, afslutning af den aktuelle interne omstrukturering af retten samt en besættelse af rettens 3 resterende ledige stillinger.

Den nylige offentliggørelse for første gang af en omfattende liste over dommere med angivelse af deres rang er et skridt hen imod en større gennemsigtighed i systemet for udnævnelse, forfremmelse og overførsel af dommere. Det er nødvendigt, at der foretages en evaluering af dommere for perioden 2007-2009 og de efterfølgende år. Der er behov for yderligere foranstaltninger for at sikre, at procedurerne for udnævnelse, forfremmelse og overførsel af dommere i det øverste retsplejeråd udelukkende er baseret på ansøgernes fortjenester og andre objektive kriterier.

Det fælles elektroniske sagsstyringssystem, som sikrer en tilfældig og gennemsigtig tildeling af sager til dommerne, og som bidrager til tilsynet med uafsluttede sager, benyttes endnu ikke af alle domstole. Dette gælder navnlig distriktsretten i Tirana, retten for grove forbrydelser, appelretten for grove forbrydelser og de nyligt oprettede administrative domstole, hvor systemet ikke er operationelt.

Retsafgørelser bør være tilgængelige for alle retlige aktører og den brede offentlighed. Afgørelser bør tillige offentliggøres i en database med søgefunktion med deres respektive begrundelse og inden for en rimelig frist, ligesom de skal overholde anbefalingerne fra datatilsynsmyndigheden.

Med ændringerne af strafferetsplejeloven for korruption begået af højtstående embedsmænd (se afsnit 3. Politikker til bekæmpelse af korruption) indføres der procedurer til ophævelse af deres immunitet. For almindelige dommere kræves der en godkendelse af det øverste retsplejeråd efter anmodning fra en anklager ved visitering, husransagning samt enhver form for frihedsberøvelse. For dommere ved højesteret og forfatningsdomstolen er det op til rigsadvokaten at anmode om, at højesteret tillader en ophævelse af immunitet. I modsætning til almindelige dommere og anklagere vil medlemmer af højesteret og forfatningsdomstolen fortsat være underlagt højesterets kompetence ved korruptionsrelaterede lovovertrædelser.

Det øverste retsplejeråd har sendt oplysninger om seks sager om korruptionsmistanke inden for retssystemet til rigsadvokaten.

Siden oktober 2013 har justitsministeriet indledt disciplinærsager mod 19 dommere, og sagerne er blevet sendt til det øverste retsplejeråd til behandling. Det øverste retsplejeråd har til dato behandlet fem af sagerne, hvilket har ført til afskedigelse af en dommer, overførsel af en anden dommer til en domstol på et lavere niveau i to år og udstedelse af advarsel om afskedigelse til 3 dommere. I en bestemt sag udelukkede det øverste retsplejeråd i december 2013 en dommer fra at udføre sit job, indtil der var truffet endelig afgørelse i sagen. Justitsministeren har indledt sager mod to anklagere. Disciplinærordningen bør styrkes, justitsministerens rolle i disciplinærproceduren og i det øverste retsplejeråd bør tages op til revision, der bør ske en effektiv gennemførelse af nye immunitetsregler for retsembedsmænd, og endelig bør der udarbejdes en resultatliste over sanktioner.

Hvad effektivitet angår, blev alle seks administrative domstole, den administrative appelret og højesterets administrative kollegium oprettet i november 2013. Udpegningen af dommere til disse domstole, som bl.a. behandler sager, der er blevet overført fra andre domstole, blev foretaget på grundlag af en undersøgelse. Processen med at besætte de resterende ni ledige stillinger i de fem administrative domstole uden for Tirana og skaffe referendarer og retsbygninger skal afsluttes.

Efter forfatningsdomstolens afgørelse af marts 2014, der erklærede loven om forvaltning af retsvæsenet fra april 2013 for forfatningsstridig, er det nødvendigt at udfylde det retlige tomrum og vedtage bestemmelser, der regulerer domstolene og de domstolansattes arbejde. I henhold til afgørelsen burde der have været et kvalificeret flertal og ikke et simpelt flertal i Parlamentet for at vedtage loven i 2013.

Hvad adgangen til domstolene angår, bør bestemmelser, som ændrer loven om retshjælp fra 2008, vedrørende fritagelse fra retsgebyrer for bestemte kategorier af borgere og etablering af lokale retshjælpskontorer, gennemføres.

Samlet set har Albanien udvist vilje til reform af retssystemet, navnlig ved at samarbejde med Venedigkommissionen om at forbedre retssystemets uafhængighed, ansvarlighed og professionalisme. Der er blevet gjort visse bestræbelser på at reducere domstolenes efterslæb og arbejdsbyrden i almindelighed og øge retssystemets gennemsigtighed. Der er blevet truffet foranstaltninger til at styrke dommeres og anklageres ansvarlighed gennem vedtagelse af procedurer for ophævelse af deres immunitet. Der er blevet vedtaget en række sanktioner som følge af disciplinærsager. For at komme et væsentligt skridt videre på vejen mod EU-integration skal Albanien gøre en ihærdig indsats for at videreføre sin reform af retssystemet gennem et fortsat samarbejde med Venedigkommissionen, en vedtagelse af omfattende supplerende bestemmelser for at styrke navnlig uafhængighed og ansvarlighed i overensstemmelse med køreplanen for reform af retssystemet samt en tilfredsstillende gennemførelse af de allerede vedtagne foranstaltninger.

6. Konklusion

Albanien er fortsat med at gennemføre og konsolidere sine EU-relaterede reformforanstaltninger, navnlig dem der vedrører landets status som kandidatland. Der har været en fortsat politisk vilje til at handle resolut, når det gælder forebyggelse og bekæmpelse af korruption, og strukturreformerne vidner om en overordnet tilgang, der omfatter en bred vifte af institutioner. Vigtige lovgivningsreformer er blevet indført til bekæmpelse af organiseret kriminalitet, og efterforskninger har haft en positiv effekt på bekæmpelse af narkotikahandel og andre områder af grov og organiseret kriminalitet. Albanien har udvist vilje til reform af retssystemet, navnlig ved at samarbejde med Venedigkommissionen om at forbedre retssystemets uafhængighed, ansvarlighed og professionalisme.

På grundlag af rapportens konklusioner bekræfter Kommissionen sin henstilling om, at Rådet bør tildele Albanien status af kandidatland.

Det er vigtigt, at Albaniens systematiske reformtiltag videreføres, da holdbare resultater vil være af central betydning for landets videre EU-integration. I denne rapport identificeres allerede en række centrale udfordringer, der er afgørende for, at Albanien kan komme et væsentligt skridt videre på vejen mod EU-integration.

Hvad bekæmpelse af korruption angår, og for at komme et væsentligt skridt videre på vejen mod EU-integration skal Albanien fokusere på håndhævelse af lovene om formueangivelser og interessekonflikter, øge antallet af proaktive efterforskninger og træffe yderligere foranstaltninger, der kan gøre efterforskningerne mere effektive, og bygge videre på landets indledende bestræbelser med henblik på at kunne forbedre resultaterne inden for efterforskning, retsforfølgelse og endelig domfældelse i korruptionssager. Den planlagte dybtgående reform af retssystemet vil ligeledes være af afgørende betydning for bekæmpelsen af korruption.

Hvad bekæmpelse af organiseret kriminalitet angår, og for at komme et væsentligt skridt videre på vejen mod EU-integration skal Albanien bygge videre på de allerede opnåede resultater i bekæmpelsen af organiseret kriminalitet ved hjælp af et øget samarbejde mellem myndighederne, mere effektive proaktive efterforskninger og en systematisk brug af økonomisk efterforskning, en styrkelse af det internationale og regionale samarbejde, herunder med Europol, og en intensivering af indsatsen inden for alle områder af organiseret kriminalitet.

Hvad reform af retssystemet angår, og for at komme et væsentligt skridt videre på vejen mod EU-integration skal Albanien gøre en ihærdig indsats for at videreføre sin reform af retssystemet gennem et fortsat samarbejde med Venedigkommissionen, en vedtagelse af omfattende supplerende bestemmelser for at styrke navnlig uafhængighed og ansvarlighed i overensstemmelse med køreplanen for reform af retssystemet samt en tilfredsstillende gennemførelse af de allerede vedtagne foranstaltninger.

Det er desuden meget vigtigt, at reformprocessen ledsages af en genoplivet og konsolideret politisk dialog mellem regeringen og oppositionen. Det er af afgørende betydning at arbejdet i parlamentet er kompromissøgende og konstruktivt for at sikre holdbare reformer, ligesom oprettelsen af et nationalt råd for EU-integration, der samler alle interessenter, er afgørende for konsensus i det albanske samfund.

De centrale udfordringer, som blev identificeret i denne rapport, vil blive uddybet i Kommissionens statusrapport i oktober 2014.

[1] Kommissionens seneste udvidelsespakke, herunder statusrapporten for Albanien, blev offentliggjort den 16. oktober 2013.

[2] Denne betegnelse indebærer ingen stillingtagen til Kosovos status, og den er i overensstemmelse med FN's Sikkerhedsråds resolution 1244 og Den Internationale Domstols udtalelse om Kosovos uafhængighedserklæring.